กสิกรยืดหนี้อุ้มเอสเอ็มอีญี่ปุ่น
สั่งเช็กกระแสเงินสดเป็นรายบริษัทรับมือโตโยต้าไทยลดกำลังผลิตอื้อ
19 ส.ค. 2554

สั่งเช็กกระแสเงินสดเป็นรายบริษัทรับมือโตโยต้าไทยลดกำลังผลิตอื้อ
“กสิกรไทย” ตามติดกระแสเงินสดลูกค้าเป็นราย หลังโตโยต้าประกาศลดกำลังการผลิตครั้งใหญ่ ส่งผลกลุ่มชิ้นส่วนยานยนต์ในไทยสะเทือน
นายพัฒนพงศ์ ตัณฑ์สมบุญ ผู้อำนวยการฝ่ายอาวุโส ผู้บริหารฝ่ายพัฒนาธุรกิจต่างประเทศ สายงานผลิตภัณฑ์บรรษัทและผู้ประกอบการ ธนาคารกสิกรไทย เปิดเผยว่า ธนาคารได้เข้าไปช่วยแก้ปัญหาลูกค้ากลุ่มเอสเอ็มอีญี่ปุ่นเป็นรายๆ ไป ด้วยการติดตามกระแสเงินสด และปรับระยะเวลาการชำระเงินให้นานออกไป แต่เชื่อว่าปัญหานี้จะเป็นชั่วคราวเท่านั้น โดยเฉพาะกลุ่มชิ้นส่วนยานยนต์ที่ไม่สามารถผลิตได้เพราะบริษัทแม่ในญี่ปุ่นไม่ส่งชิ้นส่วนมาให้ ไม่ได้เกิดจากปัญหาคุณภาพหรือผลิตภัณฑ์ของลูกค้า
ทั้งนี้ เมื่อวันที่ 20 เม.ย. บริษัท โตโยต้า มอเตอร์ ของญี่ปุ่น ประกาศลดกำลังการผลิตรถยนต์ครั้งใหญ่ในโรงงานแถบทวีปอเมริกาเหนือ และในประเทศจีน โดยมีผลตั้งแต่วันที่ 21 เม.ย.3 มิ.ย. 2554 เนื่องจากไม่สามารถส่งชิ้นส่วนการผลิตไปให้กับโรงงานเหล่านี้ได้
ขณะเดียวกันโรงงานโตโยต้าในประเทศไทยก็มีการปรับลดเวลาทำงานลงตามไปด้วย โดยล่าสุดอาจปรับลดเหลือเพียง 3 วัน พร้อมยกเลิกเวลาทำงานล่วงเวลา เนื่องจากขาดชิ้นส่วนจากญี่ปุ่นทำให้ไม่สามารถประกอบได้ พร้อมตัดลดยอดออร์เดอร์ส่งออกและในประเทศลงนับหมื่นคัน ซึ่งส่งผลกระทบต่อผู้ผลิตชิ้นส่วนในประเทศไทยด้วย
นายพัฒนพงศ์ กล่าวยอมรับว่า วิกฤตการณ์ในญี่ปุ่นส่งผลกระทบต่อผู้ประกอบการเอสเอ็มอีญี่ปุ่นที่เข้ามาลงทุนชิ้นส่วนยานยนต์ในประเทศไทย และส่วนหนึ่งเป็นลูกค้าของธนาคาร ซึ่งก่อนหน้านี้ธนาคารได้เข้าเซ็นสัญญากับธนาคารท้องถิ่นในญี่ปุ่นในการสนับสนุนบริการทางการเงินให้แก่ลูกค้า
ปัจจุบันธนาคารมีลูกค้าเอสเอ็มอีญี่ปุ่นประมาณ 2,500 ราย ในส่วนของลูกค้าที่ทำธุรกิจอิเล็กทรอนิกส์ และยานยนต์ยอมรับว่ามีอยู่จำนวนมาก เพราะส่วนใหญ่ก็เป็นลูกค้าที่เข้ามาตั้งโรงงานเป็นแห่งที่ 2 และ 3 ในไทย รวมทั้งการเข้ามาตั้งโรงงานในประเทศเอเชียอื่นๆ เช่น อินเดีย
นายพัฒนพงศ์ กล่าวยืนยันว่า ธนาคาร ยังเดินหน้าที่จะเซ็นสัญญากับธนาคารท้องถิ่นในญี่ปุ่นเพิ่มจากเดิมที่ธนาคารกสิกรไทยได้เซ็นไปแล้ว 15 แห่ง ซึ่งล่าสุดเดือนที่ผ่านมาธนาคารเพิ่งเซ็นสัญญากับธนาคารท้องถิ่นในเมืองฟูกูโอกะเพิ่มอีกแห่ง